b'\n_START_ARTICLE_\nBiljard v Dobrayu\n_START_SECTION_\nVsebina\n_START_PARAGRAPH_\nV nekdaj imenitnem sobo\xc5\xa1kem hotelu Dobray, s kazinojem in bordelom v nadstropju, se v eni sami no\xc4\x8di ob koncu druge svetovne vojne sre\xc4\x8dajo in tr\xc4\x8dijo \xc5\xa1tevilne usode. Med tem, ko je na meje pozabljene in skrite pokrajine med Muro in Rabo \xc5\xbee privihrala Rde\xc4\x8da armada in je samo \xc5\xa1e vpra\xc5\xa1anje ur, kdaj bo osvobojena tudi Sobota, v Dobrayu \xc5\xa1e vedno igrajo zadnjo partijo biljarda. Zaspani vara\xc5\xa1, ki se naslednje jutro \xc5\xa1ele prebuja iz morastih sanj, pa so v ti\xc5\xa1ini \xc5\xbee naselile tavajo\xc4\x8de du\xc5\xa1e, med njimi je tudi \xc5\xbeidovski trgovec Franz Schwartz, eden izmed pe\xc5\xa1\xc4\x8dice deportiranih, ki so se vrnili iz koncentracijskega tabori\xc5\xa1\xc4\x8da Auschwitz._NEWLINE_Avtor ne pi\xc5\xa1e romana iz svoje izku\xc5\xa1nje, vendar pa na o\xc4\x8ditni podlagi poglabljanja in raziskovanja dobe, ki jo predstavlja bralcem. \xc4\x8ceprav v ospredje sili tematika vojne, se avtor izogne akterjem vojne, najprej z govorico po\xc4\x8dasnosti, ki opisuje naravo, stavbe in predmete, torej okolje, v katero potem postavlja svoje junake. Potem z liki, ki jih slika v maniri fotografa, ki posku\xc5\xa1a ujeti dogodek v njegovi hipnosti. Njegovi liki \xc5\xbeivijo zase. \xc4\x8cetudi do\xc5\xbeivljajo ali povzro\xc4\x8dajo grozote in viharje spopadov, niso vpeti v velike ideologije. Celo moment holokavsta je pisan skozi zlom skrite otro\xc5\xa1ke ljubezni revne deklice do bogatega fanti\xc4\x8da \xc5\xbeidovskega rodu._NEWLINE_Biljard v Dobrayu je avtorjev hommage mestu, vara\xc5\xa1u, kjer veter vztrajno i\xc5\xa1\xc4\x8de du\xc5\xa1e, da bi v njih ponovno zazvenel.\n_START_SECTION_\nOcene in nagrade\n_START_PARAGRAPH_\nNovinar, publicist in profesor Bernard Ne\xc5\xbemah je knjigo ocenil kot\xc2\xa0\xc2\xbbdelo, ki na novo odpira temo literarne obdelave bivanja v \xc4\x8dasu druge vojne\xc2\xab. Petra Vidali, novinarka in urednica kulture v \xc4\x8dasniku Ve\xc4\x8der pa je dodala, da so\xc2\xa0\xc2\xbbatmosferski akvareli v Biljardu v Dobrayu tako dominantni, da postanejo na trenutke \xc5\xbee kar \xc5\xa1trle\xc4\x8di, preo\xc4\x8ditno opozarjajo\xc4\x8di sami nase, kar pa ne pomeni, da po sebi niso izvrstni.\xc2\xab\xc2\xa0'